Λιούμιρ Μιστρ

Ο **Λιούμιρ Μιστρ** (τσεχικά: ** Lumír Mistr**, γεννημένος στις 12 Ιανουαρίου 1969 στο **Odolena Voda** της Τσεχοσλοβακίας) είναι Τσέχος βετεράνος ποδοσφαιριστής, ο οποίος έκανε σπουδαία καριέρα ως παίκτης της Σπάρτα Πράγας κατά τη δεκαετία του 1990.

## Ποδοσφαιρική καριέρα
Ο Μιστρ ξεκίνησε την ποδοσφαιρική του καριέρα, μαζί με τον αδελφό του, στις ακαδημίες της Σπάρτα Πράγας. 

Κατά τη διάρκεια της στρατιωτικής του θητείας (1989) αγωνίστηκε στην **TJ Rudá Hvězda Cheb**, μια ομάδα που λειτουργούσε υπό την αιγίδα του Τσεχοσλοβακικού Υπουργείου Εσωτερικών και διατηρούσε αγαστές σχέσεις με την ομάδα της Σπάρτα Πράγας. 

Τη σεζόν 1989/90 η ομάδα κατέλαβε την 11 θέση στο βαθμολογικό πίνακα της Α’ Εθνικής του Τσεχοσλοβακικού ποδοσφαίρου και ο Μιστρ αγωνίστηκε σε 6 ματς χωρίς να σημειώσει κάποιο τέρμα.

Το 1990, λόγω των πολιτικών μεταβολών στην χώρα, η ομάδα από το Χεμπ μετονομάστηκε σε **SKP Union Cheb** και κατέλαβε την 6η θέση στο πρωτάθλημα ενώ ο Μιστρ αποτέλεσε το μεγάλο αστέρι της, αγωνιζόμενος σε 30 αγώνες και σκοράροντας 4 τέρματα.

Το καλοκαίρι του 1991, κι αφού ολοκλήρωσε τη στρατιωτική θητεία του, επέστρεψε στο δυναμικό της αγαπημένης του Σπάρτα Πράγας, με τη φανέλα της οποίας αγωνίστηκε συνεχώς μέχρι το 1998 κατακτώντας τόσο το ενιαίο πρωτάθλημα Τσεχοσλοβακίας του 1993  όσο και 4 πρωταθλήματα Τσεχίας (το 1994, το 1995, το 1997 και το 1998). Επίσης κατέκτησε δύο φορές και το Κύπελλο Τσεχίας (1992 και 1996).

Ο Μιστρ έχοντας συμπαίκτες τους **Jiří Jarošík, Josef Obajdin, Martin Hašek, Miroslav Baranek** και **Libor Sionko**, οδήγησε τη Σπάρτα στο να πετύχει να γίνει η πρώτη τσέχικη ομάδα που μπήκε στον βασικό όμιλο του Τσάμπιονς Λιγκ (1997/98) καθώς και η πρώτη τσέχικη ομάδα που προκρίθηκε από αυτό (1999/00) - υπό την ηγεσία του προπονητή **Ivan Hašek**.

Με τη φανέλα της Σπάρτα κατέγραψε συνολικά 116 επίσημες συμμετοχές στο πρωτάθλημα της χώρας και σκόραρε 24 τέρματα. Επίσης αγωνίστηκε σε 35 αγώνες με τη Σπάρτα σε ευρωπαϊκά κύπελλα και πέτυχε ένα γκολ. Φυσικά, όποτε γίνεται αναφορά στον Μιστρ, το μυαλό όλων των οπαδών της Σπάρτα πηγαίνει στην εντός έδρας αναμέτρηση για το Τσάμπιονς Λιγκ με την Μπαρτσελόνα (1.4.1992), όταν ο μακρυμάλλης από την Odolena Voda συγκλόνισε με την απίστευτη απόδοσή του την κατάμεστη *Λέτνα* και οδήγησε την Σπάρτα στη μεγαλειώδη νίκη με 1-0.

Αν και οι 2 πρώτες του σεζόν στην Σπάρτα υπήρξαν εξαιρετικές, στη συνέχεια ταλαιπωρήθηκε από συνεχείς σοβαρούς τραυματισμούς στα γόνατα και τους αστραγάλους, με αποτέλεσμα να υποβληθεί σε 17 χειρουργικές επεμβάσεις (στο γόνατο, στον αστράγαλο, στον ώμο, στον αχίλλειο τένοντα ακόμα και στη μύτη). 

Το Γενάρη του 1998 αποχώρησε από τη Σπάρτα για να συνεχίσει την καριέρα του στην Ντούγκλα Πρίμπραμ. Ωστόσο η κακή εξωγηπεδική ζωή και οι αδιάκοποι τραυματισμοί δεν του επέστρεψαν να αγωνιστεί σε παραπάνω από 8 αγώνες προτού αποχωρήσει από την ομάδα. 

Σε μια τελευταία απόπειρα να διασώσει την καταρρέουσα καριέρα του ο Μιστρ, το καλοκαίρι του 1998 υπέγραψε συμβόλαιο συνεργασίας με τον Άρη Θεσσαλονίκης .

Πραγματοποίησε το ντεμπούτο του με την κίτρινη φανέλα στις 13 Σεπτεμβρίου 1998, στον εντός έδρας αγώνα πρωταθλήματος με τον Ιωνικό, παίρνοντας στο 46ο λεπτό τη θέση του Πρέντραγκ Έρακ.  Η απόδοσή του υπήρξε υποτονική με αποτέλεσμα να αγωνισθεί μόνο σε ακόμη 3 φορές για το πρωτάθλημα και μια φορά για το Κύπελλο Ελλάδας (χωρίς ποτέ να ολοκληρώσει ένα κανονικό αγωνιστικό 90λεπτο). Αποδεσμεύθηκε το χειμώνα του 1999 και έμεινε στη συνείδηση του κόσμου του Άρη ως μια από τις πιο αποτυχημένες μεταγραφές του συλλόγου.

Στη συνέχεια μετέβη για ένα μήνα στην Κίνα με την ελπίδα να βρει εκεί κάποιο συμβόλαιο από κάποια τοπική ομάδα αλλά με το βεβαρυμμένο ιατρικό ιστορικό του δεν κατόρθωσε να πείσει τους ιθύνοντες, οπότε και κρέμασε τα ποδοσφαιρικά του παπούτσια σε ηλικία 30 ετών.
## Προσωπική ζωή
Ο Μιστρ μετά το τέλος της ποδοσφαιρικής του καριέρας δεν παρέμεινε στο χώρο του ποδοσφαίρου. Συνεχίζει και ζει μόνιμα στη γενέτειρά του και εργάζεται ως σεκιουριτάς.

Από τον πρώτο του γάμο, έχει δυο ενήλικες κόρες τη Λουτσία και τη Βερόνικα ενώ έχει κι έναν γιο, το Λουμίρ με τη δεύτερη σύζυγό του.
Στην Τσεχία είναι γνωστός με το παρατσούκλι **Máňa** λόγω της πλούσιας κώμης που είχε καθ’όλη τη διάρκεια της ποδοσφαιρικής του καριέρας. 
## Εθνικές ομάδες
Ο Μιστρ φόρεσε το εθνόσημο της Εθνική Τσεχοσλοβακίας μόνο δυο φορές. 

Πραγματοποίησε το ντεμπούτο του στις 2 Σεπτεμβρίου 1992, στο Στάδιο Στραχόφ σε έναν αγώνα για τα προκριματικά του Παγκόσμιο Κύπελλο Ποδοσφαίρου του 1994 εναντίον της Εθνική Βελγίου, που έληξε με ήττα 1–2 για τους Τσεχοσλοβάκους. 

Στις 23 Σεπτεμβρίου 1992, πραγματοποίησε τη 2η και τελευταία εμφάνισή του με την στον αγώνα κόντρα στην Εθνική Νήσων Φερόε
## Τίτλοι
**Σπάρτα Πράγας**: 
Πρωτάθλημα Τσεχοσλοβακίας: 1993
Πρωτάθλημα Τσεχίας: 1994, 1995, 1997, 1998 
Κύπελλο Τσεχίας: 1992, 1996
## Παραπομπές

## Πηγές
*Προφίλ του Μιστρ στο transfermarkt.com
*Προφίλ του Μιστρ στο national-football-teams.com
*Προφίλ του Μιστρ στο weltfussball.de

Κατηγορία:Τσέχοι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Τσεχοσλοβακίας
Κατηγορία:Ποδοσφαιριστές Σπάρτα Πράγας
Κατηγορία:Ποδοσφαιριστές 1. ΦΚ Πρίμπραμ
Κατηγορία:Ποδοσφαιριστές Πρωταθλήματος Τσεχίας (Πρώτη Κατηγορία)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Άρη Θεσσαλονίκης
Κατηγορία:Ξένοι ποδοσφαιριστές στην Ελλάδα